google/wiki40b huggingface dataset:
Ingrīda Amantova

Politiskā darbība

Pievērsusies arī politiskajai darbībai. 2014. gadā kandidēja 12. Saeimas vēlēšanās no Latvijas Reģionu apvienības, taču netika ievēlēta. 2017. gadā jau no Latvijas Zemnieku savienības (mainīja piedarību partijai pirms pašvaldību vēlēšanām) saraksta tika ievēlēta Ropažu novada pašvaldībā. Vienlaikus saņēma iespēju kļūt par 12. Saeimas deputāti Rīgas domē ievēlētā LRA līdera Mārtiņa Bondara vietā, taču atteicās no tās par labu darbībai pašvaldībā. Ropažu novada domes priekšsēdētāja vietniece izglītības, kultūras un sporta jautājumos.
Mūks

Mūks (no grieķu: μοναχός (monahos) — 'vientuļnieks'), kā arī mūķene ir reliģiskas organizācijas loceklis, kas devis solījumu dzīvot askētisku dzīves veidu mūku biedrībā vai vientulībā, ievērojot attiecīgās organizācijas noteikumus un atsakoties no pasaulīgās dzīves. Mūki dzīvo klosteros, tuksnešos un lavrās.
Mūki ir raksturīgi dažādiem kristietības, hinduisma un budisma novirzieniem. Mūki pirmo reizi minēti 1. gadsimtā pirms mūsu ēras budismā, kopš 3. gadsimta mūki ir sastopami arī kristietībā (mūku nav tikai protestantismā).
Pēc tradīcijas tiek uzskatīts, ka kristietības pirmie mūki bija ēģiptiešu Antonijs Lielais un Pahomijs Lielais.
Eimija Ērvinga

Agrīnie gadi

Eimija Ērvinga piedzima Paloalto, Kalifornijā, teātra un kinorežisora Žila Ērvinga un aktrises Prisilas Pointeres ģimenē. Eimijas brālis Deivids Ērvings ir rakstnieks un režisors, bet māsa Keitija Ērvinga ir dziedātāja un nedzirdīgo bērnu skolotāja. Eimijas senči no tēva puses ir ar ebreju un velsiešus saknēm un čeroki pa mātes līniju. Eimija tika audzināta pēc "Christian Science" principa.
60. gadu beigās un 70. gadu sākumā, Ērvinga piedalījās vairākās Sanfrancisko teātra "American Conservatory Theater" lugās. Eimija mācījās Londonas muzikālās un dramatiskās mākslas akadēmijā un 17 gados debitēja izradē "And Chocolate on Her Chin". Viņa ir beigusi Profesionālo bērnu skolu Manhetenā.

Karjera

Pirmo reizi Eimija kāpa uz skatuves 2,5 gadu vecumā, otrā plāna varones princeses Prīmulas lomā, iestudējumā, kura režisors bija viņas tēvs. 12 gadu vecumā viņa tēloja bezvārdu lomu Brodvejas šovā "The Country Wife", kura režisors bija ģimenes draugs Roberts Saimonss. Pēc tēva nāves Eimijas māte apprecējās ar Robertu Saimonsu un viņš kļuva meitenei par patēvu.
Sešu mēnešu laikā kopš atgriešanās Losandželosā no Londonas muzikālās un dramatiskās mākslas akadēmijas, 70. gadu vidū, Eimija tēloja dažādas nelielas lomas televīzijas projektos, piemēram, seriālos "Policiste" un "Laimīgās dienas". Kā arī atveidoja galveno lomu miniseriālā "Once an Eagle" un Džuljetas lomu Losandželosas Šekspīra brīvā teātra izrādē "Romeo un Džuljeta" (1975). Eimija piedalījās aktieru atlasē princeses Leas lomai filmai "Zvaigžņu kari".

Privātā dzīve

Ērvinga tikās ar ASV kinorežisoru Stīvenu Spīlbergu no 1976. līdz 1979. gadam. Pēc tam viņai bija attiecības ar Villiju Nelsonu, ar kuru viņa kopā filmējās filmā "Honeysuckle Rose". Attiecību pārtraukšana ar Spīlbergu viņai maksāja Merionas Reivenvudas lomu, filmā "Pazudušā šķirsta meklējumos", bet pēc kāda laika viņi atkal sāka satikties, kamēr 1985. gadā apprecējās. Laulība ilga līdz 1989. gadam, kad viņi izšķīrās, bet Eimija šķiroties ieguva 100 miljonus dolārus. 1996. gadā Eimija apprecējās ar Bruno Bareto.
Eimijai ir divi dēli: Makss Semjuels (no Spīlberga) un Gabriels (no Bareto). Ērvinga un Bareto izšķīrās 2005. gadā un 2007. gadā apprecējās ar dokumentālo filmu režisoru Kenetu Bouseru.
Aleksejs Kaigorodovs

Spēlētāja karjera

Uzaudzis Magņitogorskā, turpat Kaigorodovs uzsāka savu profesionāļa karjeru, 2001.—02. gada sezonā debitējot Krievijas Superlīgas kluba Magņitogorskas "Metallurg" sastāvā. 2004.—05. gada sezona Kaigorodovam izdevās ārkārtīgi sekmīga, to noslēdzot ar 49 punktiem 57 spēlēs, būdams sezonas otrs rezultatīvākais spēlētājs aiz Maksima Sušinska.
2006. gada vasarā Kaigorodovs pārcēlās uz Nacionālās hokeja līgas vienību Otavas "Senators", noslēdzot ar to divu gadu līgumu. Tiesa, jau pēc sešām klubā aizvadītām spēlēm Kaigorodovs tika nosūtīts uz AHL, ko hokejists atteicās darīt, atgriežoties Magņitogorskā, kopā ar komandu 2006.—07. gada sezonā izcīnot Krievijas čempiona titulu.
Arī turpmākajās sezonās Kaigorodovs bija viens no rezultatīvākajiem "Metallurg" spēlētājiem. 2012.—13. gada sezonā Kaigorodovs tika aizmainīts uz Ufas "Salavat Julajev" rindām.
Krievijas hokeja izlases sastāvā piedalījies 2003. un 2011. gada Pasaules čempionātos.
Rodijs

Vēsture

1803. gadā rodiju reizē ar pallādiju atklāja angļu ķīmiķis Viljams Haids Vollastons (William Hyde Wollaston). Elementa nosaukums ir radies no grieķu vārda ῥόδον (rhódon), kas nozīmē ‘roze’, jo tā sāļu šķīdumi ir rožaini sarkanā krāsā.

Atrašanās dabā

Rodijs ir ļoti reti sastopams elements. Tā koncentrācija Zemes garozā ir aptuveni 0,2 daļiņas no miljarda. Tas vienmēr ir atrodams kopā ar platīna grupas elementiem.

Izotopi

Dabā ir sastopams tikai viens rodija izotops: ¹⁰³Rh. Mākslīgi ir iegūti vēl 37 radioizotopi, kuru masas skaitlis ir no 89 līdz 126.

Fizikālās īpašības

Rodijs ir sudrabaini balts metāls. Tā kristāliskā struktūra ir malās centrēta kubiskā singonija.
Rodija atommasa ir 102,90550 g/mol, cietība pēc Mosa skalas ir 6, bet blīvums ir 12 410 kg/m³. Rodija kušanas temperatūra ir 1964 °C, bet viršanas temperatūra ir 3695 °C. Īpatnējā pretestība ir 43,3 nΩ·m (4,33×10⁻⁸ Ωm). Standarta elektrodpotenciāls (Rh/Rh⁺²) ir +0,6 V.

Ķīmiskās īpašības

Rodijam ir raksturīga augsta ķīmiskā stabilitāte. Sapresēts rodijs nešķīst skābēs, pat ne karaļūdenī. Sarkankvēlē tas oksidējas ar gaisā esošo skābekli, veidojot rodija(III) oksīdu (Rh₂O₃), kā arī šādā stāvoklī reaģē ar hloru, veidojot rodija(III) hlorīdu (RhCl₃). Kausēts kālija hidrogēnsulfāts (KHSO₄) reaģē ar rodiju, veidojot kālija rodija alaunu (KRh(SO₄)₂·12H₂O).
1-Wire

Fizikālais slānis

1-Wire fizikālo slāni veido kopne ar datu līniju, kopējo vadu (zemējumu) un elektrobarošanu.
Datu līnijai jābūt pievilktai pie barošanas ar 4,7 kΩ rezistoru. Garākās līnijās pievilkšanas rezistora pretestībai jābūt mazākai.
Minimālajām prasībām atbilst datu vads un kopējais vads, bez atsevišķas barošanas līnijas. Enerģijas uzkrāšana datu signāla laikā notiek ar kondensatoru. Ne visas 1-Wire ierīces var izmantot parazītisko barošanu. Turklāt kopnei var pievienot tikai nelielu skaitu ierīču ar parazītisko barošanu.
Daniels Teklehajmanots

Karjera

Pirms kļūšanas par profesionāli Teklehajmanots trenējās UCI World Cycling Centre programmā, līdz 2012. gadā parakstīja līgumu ar Austrālijas komandu GreenEDGE. Esot World Cycling Centre programmā viņam diagnosticēja tahikardiju, kas tika koriģēta ar operāciju 2009. gada sākumā. Maijā viņš atgriezās sacensībās un finišēja sestais tā gada Tour de l'Avenir. 2010. gadā viņš stažējās Cervélo TestTeam komandā. Tajā gadā viņš uzvarēja Āfrikas čempionātā grupas, individuālajā un komandu braucienā gan elites, gan U-23 grupā. 2010.–2011. gada UCI Āfrikas tūrē viņš uzvarēja Tour of Rwanda un Kwita Izina Cycling Tour sacensībās.
2012. gadā pievienojās MTN Qhubeka komandai. Viņš piedalījās 2012. gada Olimpiskajās spēles, kļūstot par pirmo Eritrejas olimpisko sportistu, kas startējis sacensībās ārpus vieglatlētikas; viņš grupas braucienā finišēja 73. vietā. 2012. gadā viņš kļuva par pirmo Eritrejas braucēju, kas startējis Vuelta a España, vienā no riteņbraukšanas lielajām tūrēm; viņš kopvērtējumā finišēja 146. vietā.
Teklehajmanots 2014. gadā pievienojās Dienvidāfrikas komandai MTN Qhubeka, parakstot divu gadu līgumu. 2015. gadā Critérium du Dauphiné viņš komandai ieguva pirmo UCI Pasaules tūres uzvaru kādā kopvērtējuma kategorijā, esot labākais kalnu braucējs.
Viņš tika iekļauts komandas sastāvā 2015. gada Tour de France sacensībām, kļūstot par pirmo melnādaino afrikāni, kas startējis tūrē. Pēc sestā posma Teklehajmanots kļuva par pirmo Āfrikas braucēju, kurš valkājis punktoto krekliņu.
2018. gada sākumā pievienojies Cofidis komandai.
Spānijas Līgas kauss

Copa de la Liga (Līgas kauss) bija Spānijas futbola kauss kas tika izveidots 1982. gadā.
Erihs Eliskazess

Biogrāfija

1929. gadā uzvarējis Austrijas šaha čempionātā. Sasniedzis labus rezultātus starptautiskajos šaha turnīros. 1937. gadā bijis trešais Hastingsas (Anglija) starptautiskajā šaha turnīrā. 1938. gadā uzvarējis Nordveikas starptautiskajā šaha turnīrā. 1938. gadā pēc Austrijas iekļaušanas Trešā reiha sastāvā kļuvis par Vācijas šahistu. Divas reizes (1938, 1939) uzvarējis Vācijas šaha čempionātos.
Vairākkārt piedalījies Pasaules šaha olimpiādēs, kurās 3 reizes (1930, 1933-1935) pārstāvējis Austriju, 1 reizi (1939) - Vāciju, bet 4 reizes (1952, 1958-1960, 1964) - Argentīnu. Komandu vērtējumā izcīnījis zelta (1939), sudraba (1952) un bronzas (1958) medaļas, bet individuālajā vērtējumā zelta (1935) medaļu; 1936. gadā neoficiālajā Pasaules šaha olimpiādē pārstāvējis Austriju. Pēc 1939. gada Pasaules šaha olimpiādes Buenosairesā nolēmis neatgriezties Eiropā, bet palicis uz dzīvi Argentīna un kļuvis par šīs valsts pilsoni.
1952. gadā izcīnījis tiesības piedalīties Pasaules šaha čempiona izcīņas cikla starpzonu turnīrā, kur palicis 10. vietā. Par panākumiem turnīros FIDE 1950. gadā Eliskazesam kā vienam no pirmajiem piešķīrusi starptautiskā meistara (IM), bet 1952. gadā - starptautiskā lielmeistara (GM) nosaukumu.
Labus rezultātus uzrādījis mačos ar sava laika spēcīgākajiem šahistiem. Trīs reizes uzvarējis Rūdolfu Špīlmanu (1932. gadā - 5½:4½, 1936. gadā - 5½:4½, 1937. gadā - 6:4), bet 1939. gadā bijis pārāks par Jefimu Bogoļubovu ar 11½:8½.
Lidl

Latvijā

2017. gada jūlijā parādījās neoficiālas ziņas par "Lidl" veikalu plānoto atvēršanu Latvijā.
2017. gada 31. augustā "Lidl" oficiāli apliecināja plānu ienākt Latvijas un Igaunijas tirgū. 2018. gada oktobrī sākas "Lidl" loģistikas centra celtniecība Dreiliņos, Rīgā. Pirmo 10 veikalu atklāšanu plāno veikt 2020. gadā.
TU1

Lokomotīves vēsture

1950. gadu sākumā saskaņā ar "Vilces rekonstrukcijas plānu" uz Padomju Savienības dzelzceļiem un darbam uz jaunbūvējamajām šaursliežu dzelzceļu līnijām, kuras tika galvenokārt koncentrētas lauksaimniecības zemju apkārtnē, Centrālās mašīnbūves rūpnīcu vadības komitejas(ЦУМЗ) projektu- konstruktoru birojs izdeva pavēli Kalugas mašīnbūves rūpnīcai - izstrādāt eksperimentālās šaursliežu dīzeļlokomotīves modeli.
Jauno lokomotīvi bija paredzēts izmantot ne tikai uz lauksaimniecības zemēm, bet arī ar to aizstāt uz padomju šaursliežu dzelzceļiem izplatītās tvaika lokomotīves GR, Kp4 un citas. Tajā laikā uz padomju platsliežu dzelzceļiem sāka parādīties pirmās platsliežu sērijveida dīzeļlokomotīves. Tā kā pārsvarā šis platsliežu lokomotīves bija ar elektrisko spēka pārvadu, kurš sevi bija pierādījis, kā izdevīgs un drošs ekspluatācijā, tad arī jaunā šaursliežu lokomotīve tika projektēta izmantošanai ar šo spēka pārvadu, par konstrukcijas pamatu tika ņemta platsliežu lokomotīve.
Sakarā ar to, ka lokomotīve sākotnēji tika veidota vilcienu vešanai pa maģistrālajiem ceļiem, tika izlemts lietot vagona veida virsbūvi ar divām vadības kabīnēm, tādējādi atkrita lokomotīves apgriešanas nepieciešamība galastacijās.
Kā spēka iekārtu tika nolemts izmantot 12 cilindru V-veida dīzeļdzinēju 1D12-300 ar jaudu 300 zirgspēki, kurš atbilda visām tehniski ekonomiskajām un gabarītu prasībām. Jau 1955. gada jūlijā Kalugas mašīnbūves rūpnīca izlaida pirmo lokomotīvi, kura ieguva apzīmējumu TU1-001.
Pēc lokomotīves izmēģinājumiem kļuva skaidrs, ka lokomotīve sērijveida izgatavošanai nav derīga. Pēc nopietnas spēka iekārtas un spēka pārvada pārveidošanas lokomotīvi uzsāka izgatavot sērijveidā ar apzīmējumu TU2.

Lokomotīvju ekspluatācija

Pirmā lokomotīve TU1 1956. gadā tika nodota sākotnēji Dienvidurālu bērnu dzelzceļam, pēc tam 1957. gadā Kijevas bērnu dzelzceļam, kur nostrādāja līdz 1992. gadam, pēc kā 1999. gadā tika sagriezta metāllūžņos. Otra lokomotīve TU1 strādāja Taškentas bērnu dzelzceļā un tāpat kā 001 pēc tam tika nodota metāllūžņos.

Lokomotīvju novērtējums

Lokomotīve TU1 bija pirmā padomju šaursliežu dīzeļlokomotīve, tādēļ kļūdas tās konstrukcijā bija loģiskas un iepriekš paredzamas. Principā lokomotīves TU1 varēja tikt izgatavotas sērijveidā vienlaikus ar lokomotīvēm TU2. Taču vājās spēka iekārtas dēļ tās netika laistas sērijveida ražošanā.
Vairākkārtīga zvaigžņu sistēma

Vairākkārtīga zvaigžņu sistēma astronomijā ir tāda veida zvaigžņu sistēma, kurā atrodas vismaz trīs vai vairāk zvaigznes, kas savstarpējās gravitācijas spēku ietekmē riņķo ap kopēju baricentru pa eliptiskām orbītām. Zvaigžņu sistēmas, kas sastāv tikai no divām zvaigznēm, sauc par fizikālām dubultzvaigznēm.
Pēcvārds

Sižets

Filma veidota kā pēcvārds filmai "Krustceļš/Homeland". Filmas pamatā ir 1991. gada janvāris, kad dzīvību zaudēja Andris Slapiņš un Gvido Zvaigzne.
Frovorda rags

Frovorda rags (spāņu: Cabo Froward, angļu: Cape Froward — ‘Untumainais rags’) ir zemesrags Čīles dienvidos Magelāna šauruma krastā, Dienvidamerikas kontinentālās daļas galējais dienvidu punkts. Izvietojies Bransvikas pussalas dienvidu galā 85 km no Puntaarenasas pilsētas. Nosaukumu zemesragam 1587. gadā piešķīra angļu korsārs Tomass Kevendišs pēc zemesragā un tā apkārtnē pastāvošajiem neprognozējamajiem un skarbajiem laikapstākļiem.
Bū Gīrcs

Dzīvesgājums

Bū Hāralds Gīrcs dzimis Ēlandē, Zviedrijā. Viņš bija otrais bērns ķirurga Knuta Haralda Gīrca un viņa sievas Annas astoņu bērnu ģimenē. Vecāki nebija ticīgi, taču saviem bērniem sniedza, tradicionāli kristīgās vērtībās balstītu morālo audzināšanu. Pirmā Pasaules kara laikā tēvs nosūtīja Bū ar diviem brāļiem uz Vāciju valodas prasmju uzlabošanai, kur viņi piedzīvoja arī pēckara badu. Pēc vidusskolas beigšanas Bū uzsāka studijas Upsalas universitātē tēva profesijā — medicīnā. Studēt sācis kā ateists, tomēr ieinteresējis par reliģiju, viņš pameta studijas. Tālāk B.Gīrcs uzsāka filoloģijas studijas, tās papildinādams ar teoloģijas studijām pie tai laikā slavena Jaunās Derības profesora Antona Fridrihsena. Šis laiks deva iedvesmu vēlākai grāmatai “Ar paša acīm” (zviedru: Med egna ögon), vēsturiskam romānam par Jēzus dzīvi. Bū Gīrcs savas dzīves laikā vairākkārt piedzīvojis laulātās draudzenes zaudēšanas smagumu.
Bū Gīrcs tika ordinēts 1934. gadā. No 1934. līdz 1949. gadam viņš kalpoja kā mācītājs Ostrahisbijā, Ekebijā, Linčepingā un Torpā. Nozīmīga bija viņa draudzība ar Bohuslēnes mācītāju Gēsti Nelsonu, kura iespaidā nostiprinājās B.Gīrca kristīgā pārliecība. 1948. gadā ievēlēts par Gēteborgas bīskapu un nākamā gada 22. maijā kopā ar Lundas bīskapu Andešu Nīgrēnu iesvētīts šajā amatā. Bīskapa amatā B.Gīrcs kalpoja līdz 1970. gadam.
B.Gīrcs bijis Zviedrijas lielākās konfesionālās kustības Baznīcas pulcēšanās ap Bībeli un Ticības apliecībām (zviedru: Kyrklig Samling Kring Bibeln och Bekännelsen) vadītājs un kalpojis kā viceprezidents Pasaules Luterāņu federācijā (angļu: Lutheran World Federation) (1957—1963). Pensijā esot, viņš iztulkoja Jauno Derību un sniedza visu tās grāmatu komentārus.
Bū Gīrcs nomira 1998. gada 12. jūlijā Gēteborgā. B.Gīrcs bija ražīgs daudzu grāmatu un rakstu autors, laika posmā starp 1930. un 1964.gadu iznākuši aptuveni 600 dažādu nosaukumu darbi. Latviski tulkotas divas no viņa grāmatām, kā arī vairāki raksti.
2016. gada ASV prezidenta vēlēšanas

Priekšvēlēšanu aptauju prognozes

Priekšvēlēšanu aptauju prognozes paredzēja nelielu (2%) Klintones pārvaru pār Trampu. Neilgi pirms vēlēšanu sākuma ziņu aģentūra Reuters prognozēja, ka Tramps varētu uzvarēt vien tad, ja Klintone negaidīti zaudētu minoritāšu — melnādaino amerikāņu un spāniski runājošās sabiedrības daļas — atbalstu sešos vai septiņos tā dēvētajos "svārstīgajos" štatos.
Valentīna Semerenko

Karjera

Pasaules kausa sacensībās debitēja 2005. gada 17. decembrī ar 47. vietu sprintā. Iekļuva Ukrainas komandas sastāvā 2006. gada ziemas olimpiskajās spēlēs Turīnā, kur piedalījās tikai 15 km individuālajā distancē, ieņemot 46. vietu. 
Pirmo reizi pasaules čempionātā piedalījās 2007. gadā Antholcā, startējot tikai stafetē un 15 km individuālajā distancē. 2008. gada Pasaules čempionātā Estešundā izcīnīja savu pirmo PČ medaļu, iegūstot sudrabu stafetē. 2009. gada janvārī Oberhofā pirmo reizi uzvarēja PK posmā stafetes komandas sastāvā.
Pirmo reizi individuāli vietu uz goda pjedestāla PK posmā izcīnīja 2011. gada 4. februārī Preskailā (ASV), ieņemot 3. vietu sprintā. 2013. gada Pasaules čempionātā ieguva divas medaļas — sudrabu stafetē un bronzu 15 km individuālajā distancē. 
2013. gada 15. decembrī Ansī iedzīšanas distancē guva savu pirmo individuālo uzvaru PK posmos. 
2014. gada ziemas olimpiskajās spēlēs Sočos Ukrainas komandas sastāvā kopā Jūliju Džimu, Vitu Semerenko un Olenu Pidhrušnu izcīnīja olimpisko zelta medaļu stafetē. 2014.—2015. gada sezona bija sekmīgākā Valentīnas Semerenko karjerā. Viņa izcīnīja 3. vietu PK kopvērtējumā. 2015. gada Pasaules čempionātā Kontiolahti kļuva par pasaules čempioni distancē ar kopēju startu un izcīnīja bronzas medaļu sprintā.
2018. gada ziemas olimpiskajās spēlēs labāko rezultātu (19. vieta) sasniedza distancē ar masu startu. 2019. gada Pasaules čempionātā Estešundā izcīnīja bronzas medaļu stafetē.
Mits Romnijs

Biogrāfija

Viņa tēvs Džordžs Romnijs ir bijušais Mičiganas gubernators (1963—1969). Viņš ir bijis Pēdējo dienu svēto Jēzus Kristus baznīcas (mormoņu) misionārs Francijā. 1971. gadā ieguva bakalaura grādu Brigham Young University un 1975. gadā — zinātņu doktora grādu un biznesa vadības grādu Hārvarda universitātē (Harvard University). M. Romnijs uzsāka karjeru menedžmenta konsultācijas jomā un 1977. gadā sāka strādāt Bain & Company uzņēmumā. Vēlāk, esot galvenā izpilddirektora amatā, viņš palīdzēja uzņēmumam izbēgt no finanšu krīzes. 1984. gadā viņš bija viens no privātā kapitāla fondu firmas Bain Capital dibinātājiem un kļuva par tās vadītāju. Tā kļuva par ļoti ienesīgu un par vienu no lielākajām šāda tipa firmām valstī. M. Romnija ienākumi ir novērtēti ar 190—250 miljoniem ASV dolāru, kas palīdzēja finansēt viņa politiskās kampaņas pirms 2012. gada.
M. Romnijs kandidēja uz vietu Senātā 1994. gada vēlēšanās (no Masačūsetsas), taču zaudēja Tedam Kenedijam. 1999. gadā kļuva par 2002. gada ziemas olimpisko spēļu Soltleiksitijā organizatoriskās komitejas priekšsēdētāju. 2002. gadā M. Romnijs tika ievēlēts par Masačūsetsas štata gubernatoru, 2006. gadā notikušajās vēlēšanās viņš nepiedalījās. Bija Republikāņu partijas kandidāts 2008. gada ASV prezidenta vēlēšanās, taču 2008. gada 7. februārī atsauca dalību no vēlēšanām.
2011. gada 2. jūnijā M. Romnijs paziņoja, ka 2012. gadā piedalīsies ASV prezidenta vēlēšanās kā Republikāņu partijas kandidāts. Līdz 2012. gada maijam viņš uzvarēja pietiekami daudz štatu priekšvēlēšanās, lai kļūtu par partijas iespējamo kandidātu (presumptive nominee). 2012. gada 28. augustā Republikāņu partijas nacionālā konventa laikā M. Romnijs kļuva par oficiālo kandidātu. Viņa izraudzītais kandidāts viceprezidenta amatam ir Pols Raiens. Vēlēšanās zaudēja tobrīdējam ASV prezidentam Barakam Obamam.
Valsts aizsargājamie kultūras pieminekļi Ludzas novadā

Šajā lapā apkopoti valsts aizsargājamie kultūras pieminekļi Ludzas novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Uz trases

Sižets

Lietainā laikā uz vienu no jaunceltnēm no pilsētas atbrauc lektors Tihovs. Lai pārgaidītu lietu viņš patveras mājā, kurā dzīvo jauna sieviete ar bērnu. Neveiklība ātri pāriet un Ļuba mēģina pierunāt lektoru neiet uz klubu, kurš droši vien ir tukšs sliktā laika dēļ. Bet Tihovs aiziet, pārliecināts, ka viņu gaida.
Anastasija Paramzina

Biogrāfija

Maskavas šaha skolas audzēkne. 2012. gadā uzvarējusi Krievijas jauniešu šaha čempionātā U14 vecuma grupā meitenēm. Vairākkārt pārstāvējusi Krieviju Pasaules un Eiropas jauniešu šaha čempionātos dažādās vecuma grupās, kurās labāko rezultātu parādījusi 2012. gadā Prāgā, kad U14 vecuma grupā meitenēm izcīnījusi sudraba medaļu. 2013. gadā pārstāvējusi Krievijas izlasi Eiropas jauniešu komandu šaha čempionātā U18 vecuma grupā meitenēm. 2017. gadā Pasaules junioru šaha čempionātā U20 vecuma grupā meitenēm bijusi otrā, atpaliekot tikai no uzvarētājas Žansajas Abdumalikas.
2017. gadā Rīgā piedalījusies Eiropas individuālajā šaha čempionātā sievietēm.
Par panākumiem turnīros FIDE 2019. gadā viņai piešķīrusi starptautiskās lielmeistares (WGM) nosaukumu.
Veismaņi fon Veisenšteini

Veismaņu fon Veisenšteinu dzimta (vācu: Weißmann von Wiessenstein) ir vācbaltiešu dzimta, kuras priekštecis bijis tieslietu doktors Mihaels Veismanis, ko Svētās Romas impērijas ķeizars Matiass 1615. gadā iecēlis dižciltīgo kārtā.
1772. gadā Krievijas impērijas ģenerālmajoram Oto Ādolfam fon Veismanim (1726—1773) tika piešķirts mantojams barona tituls "Veismanis fon Veisenšteins" (krievu: Вейсман фон Вейсенштейн) un ģerbonis. Viņa brālis Gustavs Emanuēls fon Veismanis (1729—1800) bija Krievijas armijas inženieris, kas 1764. - 1782. gadā vadīja Daugavas dambju būvēšanu. Barona titulu piešķīra arī Krievijas armijas ģenerālmajoram Francim Gothardam fon Veismanim (miris 1807).
Kazimira efekts

Kazimira efekts ir divu paralēlu vakuumā viena otrai ļoti tuvu atrodošos metāla plākšņu pievilkšanās spēks. Šis efekts rodas sakarā ar kvantu nenoteiktības principa blakusparādībām, kur virtuālās daļiņas izraisa to, ka plāksnes nedaudz tuvojas viena otrai. Šo efektu 1948. gadā paredzēja nīderlandiešu fiziķis Hendriks Kazimirs.

Saistība ar kvantu nenoteiktības principu

Kvantu nenoteiktības princips nosaka, ka daļiņām, laukiem utt. to divu raksturlielumu pārim nevar precīzi noteikt abus parametrus — jo precīzāk tiks nomērīts viens, jo neprecīzāk varēs izmērīt otru. Tā kā "tukša" vieta arī ir lauks, novērotājam būtu zināms gan lauka lielums (nulle), gan arī tā maiņas ātrums (arī nulle). Tāpēc "tukšajā" telpā jābūt nelielām fluktuācijām, lai nepārkāptu nenoteiktības principu. Tās izpaužas kā virtuālās daļiņas, kuras nevar tieši noteikt, tomēr var konstatēt to ietekmi uz īstajām daļiņām. Dažas no šīm daļiņām ir virtuālie fotoni, kurus var uzskatīt arī par viļņiem. Starp metāla plāksnēm ir noteikts attālums. Tikai virtuālie fotoni, it īpaši tie, kuros attālums, kas dalīts ar viļņa garumu, ir vesels skaitlis, ir vienīgie, kas šeit var ietilpt.

Negatīvā laiktelpa

Tā kā starp plāksnēm ir mazāk virtuālo daļiņu nekā ārpus tām, no ārpuses uz tām iedarbojas lielāks spēks, kas izraisa to tuvināšanos. Visuma enerģijas blīvums ir nulle (respektīvi, Visums ir "plakans"). Tas ir tāpēc, ka Visuma matērijas pozitīvo enerģiju līdzsvaro gravitācijas negatīvā enerģija. Tā kā starp plāksnēm ir mazāk virtuālo daļiņu, laiktelpas blīvumam starp plāksnēm jābūt mazākam par laiktelpas blīvumu ārpus plāksnēm. Tomēr, tā kā laiktelpas enerģijas blīvums ārpus plāksnēm ir nulle, tas nozīmē, ka laiktelpas enerģijas blīvums starp plāksnēm ir mazāks par nulli vai negatīvs. Negatīvai laiktelpai piemīt dīvainas īpašības, piemēram, arī tās liekums ir negatīvs (t.s. sedlu virsma), kas teorētiski pieļauj ceļošanu pagātnē.
Vecpils pagasts

Upes

Upes pagasta teritorijā ir Lāņupe un Dubļupe.

Ezeri

Ūdenstilpe — Tīpors.

Vēsture

Mūsdienu Vecpils pagasta teritoeijā vēsturiski atradās Dižilmājas muiža (Gut Groß-Ilmajen, Dižilmāja), Dižlāņu muiža (Gut Groß-Lahnen, Vecpils), Dižstroķu muiža (Gut Groß-Strohken, Dižstroķi), Mazilmājas muiža (Gut Klein-Ilmajen, Mazilmāja), Mazlāņu muiža (Gut Klein-Lahnen, Mazlāņi), Vecpils muiža (Gut Altenburg).
Vecpils pagasts izveidots ap 1890. gadu, kad apvienoti Vecpils, Lāņu, Stroķu, Lekšu un Ilmājas muižu pagasti. 1935. gadā pagasta platība bija 97,3 km². 1945. gadā pagastā izveidoja Vecpils un Stroķu ciema padomes, bet pagastu 1949. gadā likvidēja. 1954. gadā Vecpils ciemam pievienoja Stroķu ciemu. 1958. gadā Vecpils ciemam pievienoja daļu Aizputes ciema, bet daļu Vecpils ciema iekļāva Aizputes ciemā. 1968. gadā daļu pagasta teritorijas pievienoja Kalvenes ciemam. 1990. gadā ciemu reorganizēja par pagastu. 2009. gadā Vecpils pagastu kā administratīvo teritoriju iekļāva Durbes novadā.

Apdzīvotās vietas

Lielākās apdzīvotās vietas ir Vecpils (Dižlāņi) (pagasta centrs), Mazlāņi, Mazstroķi, Dižstroķi, Lekši, Dižilmāja, Mazilmāja.
Lauhammere

Vēsture

Lauhhammere ir tradicionāls rūpniecības centrs, kurš attīstījies kopš 1725. gada. Pēc Otrā pasaules kara Kālava ietilpa VDR.

Ekonomika

Lauhammerē atrodas kompānijas "Tenova Takraf" ražotne, kas ražo raktuvju ekskavatorus, ostas krānus un tamlīdzīgas iekārtas.